নৌভ্রমণ ও ঈদ পুনর্মিলনী অনুষ্ঠিত হয়েছে রাষ্ট্রপতি অ্যাডভোকেট মো. আবদুল হামিদের গ্রামের বাড়ি কিশোরগঞ্জের মিঠামইন উপজেলার কামালপুরে। এ আয়োজনে ছিল স্বজনের কটিয়াদী উপজেলা, কটিয়াদী সরকারি মডেল উচ্চ বিদ্যালয় ও মুন্সী আ. হেকিম কারিগরি কলেজ শাখা। শুক্রবার সকাল সাড়ে সাতটায় কটিয়াদী বাসস্ট্যান্ডে জড়ো হয় স্বজনরা। ৮টায় পিকআপ, সিএনজি ও মোটরবাইক দিয়ে মিনি সমুদ্র সৈকত হিসেবে পরিচিত নিকলি বেড়িবাঁধ হাজির হয় স্বজনরা। কটিয়াদী হতে দুরত্ব ৩০ কিলোমিটার। নিকলি বেড়িবাঁধ থেকে দুটি বড় নৌকা করে কমলা রঙের টিশার্ট পরিহিত স্বজনরা রাষ্ট্রপতি অ্যাডভোকেট মো. আবদুল হামিদের বাড়ি মিঠামইন উপজেলা সদরের উদ্দেশে যাত্রা করে। সঙ্গে ছিল বাবর্চি, সাংস্কৃতিক অনুষ্ঠানের জন্য বাদ্যযন্ত্র, শিল্পী ও স্বজনরা। নৌকার মাঝেই চলতে থাকে রান্নার কাজ ও বিনোদনের জন্য নৃত্যসহ সঙ্গীতানুষ্ঠান। নেচে গেয়ে ভ্রমন মাতিয়ে রাখে স্বজনরা। দুপুর দেড়টায় পৌঁছে যায় রাষ্ট্রপতির বাড়িতে। সেখানে চলে স্বজনদের ঈদ পুনর্মিলনী, আলোচনা, লটারি ও পুরস্কার প্রদান। নৌকার মাঝেই পালাক্রমে চলে দুপুরের খাবার। দৈনিক যুগান্তর প্রতিনিধি ও স্বজন সমাবেশের পৃষ্ঠপোষক অধ্যক্ষ ফজলুল হক জোয়ারদার আলমগীরের সার্বিক ব্যবস্থাপনায় আনন্দ ভ্রমণে অংশগ্রহণ করেন স্বজন উপদেষ্টা কটিয়াদী উপজেলা মাধ্যমিক শিক্ষক সমিতির সাধারণ সম্পাদক ও মধ্যপাড়া উচ্চ বিদ্যালয়ের প্রধান শিক্ষক মো. নুরুল ইসলাম বিএসসি, স্বজনের কটিয়াদী উপজেলা শাখা সভাপতি প্রভাষক দীপা বর্মণ, মুন্সী আ. হেকিম কারিগরি কলেজ শাখার সভাপতি প্রভাষক আরিফ উল আসাদ সৌরভ, ডা. আবদুল মান্নান মহিলা কলেজের প্রভাষক দ্রুব রঞ্জন দাস, কটিয়াদী সমাচারের সম্পাদক সারোয়ার হোসেন শাহীন, সাংবাদিক রফিকুল হায়দার টিটু, কটিয়াদী ডিগ্রি কলেজের সাবেক ভিপি দুলাল বর্মণ, সাংবাদিক মাইনুল হক মেনু, কটিয়াদী প্রাথমিক শিক্ষক সমিতির সিনিয়র যুগ্ম সম্পাদক নিয়াজ মোহাম্মদ, তাছলিমা মেমোরিয়াল কলেজের প্রভাষক আতিকুল ইসলাম, স্বজন দর্পণ ঘোষ, উজ্জ্বল চক্রবর্তী, স্বজনের উপজেলা শাখার সাংস্কৃতিক সম্পাদক ও কটিয়াদী সরকারি মডেল উচ্চ বিদ্যালয়ের সাংস্কৃতিক শিক্ষক মো. আবু নাঈম, মো. বেলাল, স্কুল শিক্ষক সোমা আক্তার, চিত্রশিল্পী মো. ফেরদৌস প্রমুখ।